3-нән 10 июлгә тиклем республикала йылдың иң күркәм һәм сағыу тамашаһы - VI Бөтә донъя Фольклориадаһы уҙа. Дүрт йылға бер тапҡыр үткәрелгән сара быйыл беҙҙә ойошторолдо. Һәр халыҡтың милли мәҙәниәтен, ижадын, йолаларын, ғөрөф-ғәҙәттәрен күрһәткән был мөһим йыйын ваҡытында Башҡортостан ҙур байрам майҙанына әйләнде, беҙгә ҡырҡлаған илдән ҡунаҡтар йыйылды. Баш ҡала аэропортында сит ил вәкилдәрен республиканың мәҙәниәт министры Әминә Шафиҡова, Башҡортостандың халыҡ ижады үҙәге директоры Артур Әлибәков һәм «Һылыуҡай» студияһы ҡыҙҙары ҡаршыланы. Айҙың беренсе көнөндә үк Өфөгә Һиндостан, Боливия, Перу, Парагвая, Америка Ҡушма Штаттары делегациялары килгәйне.